
****

**Centre for International Teacher Education**

**Instruksiedokument**

**Waaroor handel hierdie studie?**

Onderwysers is beslissende faktore in die gehalte van onderwys en speel ŉ sleutelrol in nasiebou, identiteitsvorming en vrede en versoening. Die manier waarop onderwysers leerhulpbronne gebruik, vorm dít wat kinders en jongmense leer, beïnvloed hul identiteite en leer hulle vaardighede vir toekomstige werk en vredebou. Onderwysers se bemiddeling in die ontwikkeling van waardes van wedersydse respek en verdraagsaamheid is belangrik in ŉ naoorlogse konteks gekenmerk deur voortdurende verdeling en wantroue (Davies, 2011b: 47). Onderwyseropleiding word klaarblyklik beskou as ŉ grondliggende element van die heropbouproses ná konflik, maar daar heers twyfel oor sowel die toepaslikheid as die doeltreffendheid daarvan.

Hierdie navorsing ondersoek die manier waarop onderwysers gerig en ondersteun word in hul rol as agente van sosiale samehang, hoe hulle hierdie ondersteuning ervaar, hoe hul praktyke en houdings deur nasionale en internasionale onderwysbeleide beïnvloed word, en die uitkomste vir leerders.

Die navorsing is veranker in UNICEF se “Peacebuilding, Education and Advocacy Programme” (2012–2016) en sal in vennootskap met plaaslike UNICEF-kantore uitgevoer word.

Die projek word deur die gesamentlike fonds vir armoedeverligting van die ESRC/DFiD befonds om navorsing te doen oor die rol van onderwysers in vredebou in die nakonflik-kontekste van Rwanda en Suid-Afrika en skakel by ŉ breër vyfland-navorsingskonsortium oor onderwys en vredebou in waarin, benewens Rwanda en Suid-Afrika, ook ondersoek ingestel word na Myanmar, Uganda en Pakistan op die gebied van onderwysers, jongmense en onderwysbeleid.

**Waaroor handel die leerdervraelys?**

1. Tekenlesers: Dit is leerders, seuns en meisies, tussen die ouderdom 13 en 18, uit diverse maatskaplike en linguistieke agtergronde in Suid-Afrika (en moontlik van buur- en Sentraal-Afrikalande), wat tans by stedelike en landelike skole in die Wes-Kaap en Oos-Kaap skoolgaan.
2. Die doel van die leerdervraelys is om leerders se sienings te bepaal oor aspekte van sosiale samehang na aanleiding van hul ervaring van die onderrig daarvan in hul klaskamers en skole, deur die spesifieke leerareas van Lewensoriëntering, Geskiedenis en Afrikaans, en hul voorgeskrewe handboeke. Ons hoop om uit hierdie dokument leerders se insigte te bepaal oor hul denke oor en beleefde ervarings en hantering van kwessies soos geslagsdiskriminasie, geweld en sosiale aanvaarding of isolasie, asook hul onderwysers se benadering tot hierdie kwessies.
3. Ons hoop om deur die navorsing hierdie leerders se sienings oor aspekte van sosiale samehang bekend te maak ten einde beleidmakers, onderwysers, onderwysdepartementbeamptes en die publiek by te staan om die navorsingsbevindinge te gebruik om betrokke te raak by ŉ proses waarin onderwysers se sentrale rol in die bevordering van sosiale samehang beter begryp kan word. Hierbenewens beoog ons om weë te vind wat kan help met die skepping van meer toegespitste opvoedkundige denke, beplanning en kurrikulumontwerp om nasionale, streeks- en gemeenskapsgesentreerde sosialesamehang-praktyke in Suid-Afrikaanse klaskamers en onder alle Suid-Afrikaners en immigrante in die hand te werk.

**Waaroor handel die onderwyservraelys?**

1. Die teikenlesers en groep wat die onderwyservraelys sal voltooi, is Afrikaans-, Engels- en Xhosasprekende onderwysers tussen die ouderdom 22 en 65, manlik en vroulik, wat graad 8 tot 12 onderrig (maar gefokus op graad 8 en 9), met veelvuldige opvoedingsvlakke (BEd tot meestersgraad).
2. Die doel van die onderwyservraelys is om onderwysers se sienings te bekom oor sosiale samehang in skole met betrekking tot wat hulle verstaan as hul plig, hul ervarings by die skool, hul begrip van die kurrikulumitems wat hieroor handel, en wat hulle as onderwysers in die klaskamer verskaf en doen. Die hooffokus is op hulle as onderwysers in ŉ spesifieke konteks asook hul omgang met die beleide en die kurrikulum in die nakoming van hul verpligtinge.
3. Ons hoop om deur die navorsing hierdie onderwysers se sienings oor aspekte van sosiale samehang bekend te maak ten einde beleidmakers, onderwysers, onderwysdepartementbeamptes en die publiek by te staan om die navorsingsbevindinge te gebruik om betrokke te raak by ŉ proses waarin onderwysers se sentrale rol in die bevordering van sosiale samehang beter begryp kan word. Hierbenewens beoog ons om weë te vind wat kan help met die skepping van meer toegespitste opvoedkundige denke, beplanning en kurrikulumontwerp om nasionale, streeks- en gemeenskapsgesentreerde sosialesamehang-praktyke in Suid-Afrikaanse klaskamers en onder alle Suid-Afrikaners en immigrante in die hand te werk.